Det østeuropeiske lydbildet på albumet skyldes ifølge Kaada hans egen samlemani. Han fortalte i et intervju med Dagsavisen at han samler på instrumenter, og at det begynte å hope seg opp med østeuropeiske instrumenter som balalaika, mandolin, harper. Dette er instrumenter som preger albumet. Han fortalte også at poenget ikke var å gjenskape noe autentisk polsk, men mer en slags forestilling om Polen. En av låtene synges på «fantasipolsk». Kaada nevner ordene «marja dalia» som et eksempel, da det hørtes ut som et kvinnenavn og dermed ble til en kjærlighetssang.